《次韵欧公残杏》
宋代·滕岑

春风虽高却不寒，扶杖起散腰脚顽。
昨朝阴晦忽开霁，造物变化胡可原。
休嫌出游日色薄，大胜坐听檐声潺。
百岁光阴人易老，一年时节春易阑。
但知良辰合大醉，岂羡显官乘高轩。
桃花飘零李花在，垂柳嫋娜芳草繁。
谁能有药扶我足，使我郊野穷跻攀。
山公接{上四下离}自倒着，吾发已秃久不冠。

作者简介：滕岑（一一三七～一二二四），字元秀，严州建德（今浙江建德东北）人。高宗绍兴二十九年（一一五九）领乡荐，屡试进士不第。光宗绍熙元年（一一九○）特奏名，调徽州歙县尉。终母忧，再调温州平阳县丞，秩满监南岳庙。宁宗嘉定十七年卒，年八十八。有诗集，已佚。事见《桐江集》卷一《滕元秀诗集序》。　滕岑诗，据《瀛奎律髓》、《永乐大典》等书所录，编为一卷。